**Biedrības biedru akciju sabiedrības “Latvijas valsts meži” un SIA “Karšu izdevniecība Jāņa Sēta” aprēķins par LĢIA ģeotelpisko pamatdatu atvēršanas ietekmi uz valsts budžetu no katra komersanta viedokļa:**

1. Akciju sabiedrība “Latvijas valsts meži” (turpmāk – LVM) savu biznesa procesu atbalstam katru gadu iegādājas produktus un pakalpojumus no LĢIA. Par visiem no LĢIA saņemtajiem produktiem un pakalpojumiem LVM 2016. gadā ir pārskaitījis aptuveni 36 000 *euro*, savukārt 2017. gada pirmajos astoņos mēnešos aptuveni 30 000 *euro*. Ja no LĢIA iegādātie produkti un pakalpojumi tiktu padarīti atvērti un brīvi pieejami, šādas summas katru gadu tiktu dividenžu veidā ieskaitītas tieši valsts budžetā.

Papildus LVM aprēķini liecina, ka, ja tiktu pieņemts lēmums par šobrīd atvēršanai piedāvāto produktu un pakalpojumu atvēršanu, tas jau 2017.gadā radītu ietaupījumu mūsu ģeotelpisko informācijas tehnoloģiju (turpmāk – ĢIT) klientiem aptuveni 8 000 *euro* apmērā, jo par aptuveni šādu summu lētāki kļūtu LVM piedāvātie ĢIT produkti, kuros ir iekļauti no LĢIA radītajiem datiem izstrādātie servisi.

LVM ir iegādājies un/vai abonējis servisu veidā šādas datu kopas un datus no LĢIA:

- LĢIA ortofoto kartes (2016 - 2018)

- LĢIA ortofoto kartes (2013 - 2015)

- LĢIA ortofoto kartes (2010 - 2011)

- LĢIA ortofoto kartes (2007 - 2008)

- LĢIA ortofoto kartes (2003 - 2005)

- LĢIA topogrāfisko karte mērogā 1:50 000

- Aerolāzerskenēšanas (LIDAR) datus \*.las formātā

1. SIA “Karšu izdevniecība Jāņa Sēta” (turpmāk – KIJS) aprēķini liecina, ka KIJS pienesums valsts budžetam nodokļu veidā gadā varētu pieaugt par 48 843 *euro*, ja tiktu atvērtas LĢIA ģeotelpisko datu pamatkopas. KIJS aprēķinu tabula atrodama pielikumā (“SIA “Karšu izdevniecība Jāņa Sēta” aprēķins par uzņēmuma pienesumu valsts budžetam nodokļu veidā). Budžeta ieņēmumu pieaugums 2018. gadā varētu būt pakāpenisks, bet KIJS norādītā apmērā budžeta ieņēmumi pieaugtu 2019. gadā.

**“SIA “Karšu izdevniecība Jāņa Sēta” aprēķins par uzņēmuma pienesumu valsts budžetam nodokļu veidā**

|  |  |  |  |
| --- | --- | --- | --- |
| **LĢIA DATI** | **Produktu, pakalpojumu kopa** | **Papildus apgrozījums/gadā (*euro*)** | **Nodokļu ieguvums valstij no pieauguma/gadā (*euro*)** |
| TOPO50 | Kartes, atlanti, papīra atvasinātie gala produkti un atvasinājumi, bāzēti uz TOPO50 datiem (piemēram dažādu sēriju uz TOPO 50 balstīti gala produkti, tematiskās kartes, dažāda materiāla produkti dažādām gala patērētāju grupām) \* | 60 000 | 18 000 |
| TOPO50 | Klientu pasūtījuma darbu pieaugums, kas balstīti uz TOPO50 datu izmantošanu un to brīvas pieejamības/atvērtības sniegtajām iespējām, izmantošanu un apstrādi pielāgotu pasūtījuma darbu izveidē (piem. tūrisma informācijas materiāli, izdevumi, stendi, bukleti, tematiskie izdevumi, aktīvā tūrisma tematiskie izdevumi, sporta pasākumu trašu shēmas u.c.) \* | 40 000 | 12 000 |
| TOPO50 | Uzņēmuma datu sagatavošanas izmaksu samazinājuma daļa par darba apjomu, kas šobrīd nepieciešams lai atjaunotu datus daļēji manuāli, digitizējot izmaiņas, aktualizējot situāciju u.t.t. Datus atverot izmaiņu implementēšana produktos samazina darba apjomu par vidēji 1000 h gadā (1/2 no tagadējā apjoma), kas pašizmaksā ir 1000\*28 EUR= 28 000 EUR. Šai summai samazinot izmaksas, par tādu pašu pieaugs uzņēmuma peļņa, no kuras attiecīgi palielināsies UIN nomaksātais apjoms (15%) \*\* | 28 000 | 4 200 |
| TOPO250 | Papildus produkti, atvasinājumi uz TOPO250 datu bāzes. Jaunu produktu pienesums \* | 5 000 | 1 500 |
| ORTO | Izmaksu samazinājums = peļņas palielinājums par līdzšinējo ORTO WMS abonēšanu. Rezultējas papildus kā UIN no šīs summas, kas mazinot izmaksas, pārtop peļņā \*\* | 1 500 | 225 |
| ORTO | Papildus produktu un atvasinātu, kompilētu produktu, kas radīti uz ORTO datu bāzes papildus pienesums (ortofoto kartes ar tematiskajiem slāņiem, pielāgoti produkti specifiskām gala lietotāju patērētāju grupām) \* | 7 500 | 2 250 |
| ORTO | Papildus ieņēmumi no atvērtu un regulāri atjaunotu ORTO datu izmantošanas un iekļaušanas gala risinājumos, formātā, kas pieļauj to tālāku pārdošanu, nodošanu lietošanā 3.pusēm \* | 10 000 | 3 000 |
| TOPO50 | Papildus ieņēmumi no atvērtu un regulāri atjaunotu TOPO50 datu izmantošanas un iekļaušanas gala risinājumos, formātā, kas pieļauj datu analīzi un apstrādi, gala klientu problemātikai pielāgotu ĢIT risinājumu izstrādi uz TOPO50 datu bāzes \* | 15 000 | 4 500 |
| VISI WMS | Papildus ieņēmumi no apgrozījuma pieauguma, ko devusi iespēja pārservēt atvērtos WMS datus tālāk iekļaujot tos uzņēmuma piedāvāto servisu klāstā \* | 5 000 | 1 500 |
| VISPĀRĪGI | Administratīvā resursa patēriņa un administratīvo izmaksu, darba laika izmaksu samazinājums, kas šobrīd saistīts ar LĢIA datu līgumu skaņošanu, līgumu vadību, dokumentu apriti, nosacījumu saskaņošanu pasta izdevumiem, juridiskajiem izdevumiem. 40 h gadā X 28 EUR. Par šo summu samazinās izmaksas un pieaug uzņēmuma peļņas daļa, līdz ar to arī no tās nomaksātais UIN \*\* | 1 120 | 168 |
| VISPĀRĪGI | Meitas uzņēmuma Mappost apgrozījuma pieaugums, kas saistīts ar LĢIA atvērto datu kopu izmantošanas iespēju pielāgotajos Mappost darba uzdevumu vadības, maršrutu plānošanas un optimizācijas risinājuma klientu gadījumos \* | 5 000 | 1 500 |
|  |  | **Kopā:** | **48 843** |